### Beslutningstema

I denne sag skal det besluttes, om den private fællesvej på matr. nr. 235 [adresse] kan nedlægges.

### Sagsfremstilling

Ejeren af ejendommen [adresse], 6541 Valdemar Pedersen har i mail af 10. februar 2022 givet udtryk for, at han ønsker, at den private fællesvej på matr. nr. 235 [adresse] nedlægges. Begrundelsen for ønsket om nedlæggelse af vejen er, at der de seneste 20 år ikke har været en vej på arealet. Matriklen er ejet af Tønder Kommune. Plan og Byggeri har undersøgt, om vejen tjener til offentlighedens adgang til naturen. Natur og Vandløb har konstateret, at dette ikke er tilfældet.

Plan og Byggeri udsendte den 23. marts 2022 en partshøring iht. Forvaltningsloven. Af partshøringen fremgik, at de to vejberettigede lodsejere, ejeren af matr. nr. 12 Tirslund og ejeren af matr. nr. 168 [adresse] ikke har indvendinger imod en nedlæggelse af den private fællesvej, men ikke ønsker at indgå i afholdelsen af udgifter til landinspektør og matrikulær berigtigelse. Se notat vedrørende svar på partshøringen, som er vedhæftet.

Plan og Byggeri vurderer, at en beslutning om nedlæggelse af den private fællesvej kun har betydning for få, kendte lodsejere. De i privatvejslovens §73 beskrevne procedurebestemmelser finder således ikke anvendelse og der skal i henhold til lovens §74 gives en frist på tre uger til at fremkomme med indsigelser og ændringsforslag til den påtænkte beslutning om nedlæggelse af den private fællesvej på matr. nr. 235 [adresse]. Den påtænkte nedlæggelse af vejen blev således meddelt de tre lodsejere ved brev af 10. maj 2022 og de tre lodsejere kunne fremkomme med deres bemærkninger til denne i tre uger. To af lodsejerne gav udtryk for, at de ikke ønsker at bidrage til betaling af udgifter til landinspektør og matrikulær berigtigelse i forbindelse med nedlæggelse af den private fællesvej.

Hvis udvalget beslutter, at vejen skal nedlægges, og ingen kan dokumentere sin ret til vejarealet, kan kommunen frit råde over arealet.

### Lovgrundlag

Lov om private fællesveje.

### Fagchefen for Teknik og Plan indstiller,

at Teknik- og Miljøudvalget tilbyder parterne at nedlægge den private fællesvej på matr. nr. 235 [adresse] og vederlagsfrit overdrager det tilovers blevne vejareal til lodsejerne mod at parterne afholder alle udgifter i forbindelse med den matrikulære berigtigelse af de derved ændrede ejendomsretlige forhold.

### Beslutning

Indstillingen godkendt.

Malthe Nørgaard deltog ikke i mødet.